P6_TA(2006)0387

Razmere v Darfurju

Resolucija Evropskega parlamenta o razmerah v Darfurju

Evropski parlament,

- ob upoštevanju svojih prejšnjih resolucij o razmerah v Sudanu in zlasti v Darfurju,

- ob upoštevanju ustreznih resolucij Varnostnega sveta ZN in zlasti Resolucije Varnostnega sveta ZN 1706 z dne 31. avgusta 2006,

- ob upoštevanju sklepa Afriške unije (AU) iz aprila 2004 o ustanovitvi Afriške misije v Sudanu (AMIS),

- ob upoštevanju svetovnega dneva za Darfur, ki je bil organiziran dne 17. septembra 2006,

- ob upoštevanju darfurskega mirovnega sporazuma, podpisanega v Abudži v Nigeriji dne 5. maja 2006,

- ob upoštevanju člena 103(4) svojega Poslovnika,

A. ker je darfurski regijski spor med vladnimi silami, provladnimi milicami in uporniki v zadnjih treh letih povzročil več kot 200.000 smrtnih žrtev in več kot 2 milijona notranje razseljenih oseb in beguncev, kljub podpisu darfurskega mirovnega sporazuma 5. maja 2006,

B. ker darfurski mirovni sporazum ostaja osnova za stabilnost, mir in spravo v Darfurju, kljub izjavi posebnega predstavnika ZN Jana Pronka, da je navedeni sporazum "skoraj mrtev",

C. ker je po mnenju koordinatorja za prvo pomoč ZN Jana Egelanda humanitarni in varnostni položaj v Darfurju najslabši po letu 2004 in se dostop humanitarne pomoči še naprej slabša do te mere, da so nekatera območja popolnoma nedostopna za humanitarne delavce, kar pomeni, da tisoči prebivalcev Darfurja nimajo dostopa do humanitarne pomoči,

D. ker vse strani še naprej kršijo sporazum o prekinitvi ognja v regiji, nasilje pa je večkrat usmerjeno proti civilnemu prebivalstvu, in ker so nedavne vojaške okrepitve v Darfurju in okrepitev vladnih sil v regiji povzročile obnovitev spopadov na območju severnega Darfurja,

E. ker "odgovornost za zaščito" ZN zagotavlja, da se Varnostni svet ZN v skladu s poglavjem VII Ustanovne listine ZN lahko odloči za vojaški poseg, če "nacionalne oblasti očitno ne morejo zaščititi prebivalstva pred genocidom, vojnimi zločini, etničnim čiščenjem in zločini proti človeštvu",

F. ker je Varnostni svet ZN v svoji resoluciji 1706 odobril nove mirovne sile ZN z največ 22.500 vojaki in policisti, ki naj bi od Afriške misije v Sudanu (AMIS) prevzeli operacije v Darfurju, pri tem pa utrdili popolno spoštovanje suverenosti, enotnosti, neodvisnosti in ozemeljske celovitosti Sudana,

G. ker sudanska vlada takšnim silam ZN še naprej preprečuje vstop v Sudan,

H. ker konflikt v Darfurju in nezmožnost kaznovanja v vedno večji meri vplivata na stabilnost centralnoafriške regije in predstavljata nevarnost za mednarodni mir in varnost,

I. ker so se Združeni narodi v skladu s sklepom Afriške unije z dne 20. septembra 2006 o podaljšanju trenutnega mandata mirovnim silam v Darfurju do konca leta zavezali, da bodo zagotovili nadaljnjo logistično in materialno pomoč za AMIS,

J. ker je Varnostni svet ZN marca 2005 primer o razmerah v Darfurju predal mednarodnemu kazenskemu sodišču,

1. poziva sudansko vlado, naj sprejme mirovne sile Združenih narodov, v skladu s poglavjem VII Ustanovne listine ZN;

2. poudarja, da Sudan ni izpolnil "odgovornosti za zaščito" svojih prebivalcev in mora zato sprejeti sile ZN v skladu z Resolucijo Varnostnega sveta ZN 1706; poziva Varnostni svet ZN, naj na sudansko vlado izvaja pritisk, naj sprejme razporeditev že odobrene misije ZN v Darfurju, z jasnim mandatom v skladu s poglavjem VII in z okrepljenimi zmogljivostmi, zagotovljenimi z Resolucijo Varnostnega sveta ZN 1706;

3. zahteva, naj sudanske oblasti ne ovirajo razporeditve in dejavnosti misije ZN v Darfurju in naj ustvarijo potrebne pogoje za učinkovito delovanje misije; poudarja, da bodo vse napake sudanskih oblasti v zvezi s tem sankcionirane;

4. poziva mednarodno skupnost in vse vpletene strani, naj oblikujejo načine za učinkovit in hiter prispevek k uspešni operaciji misije ZN v Darfurju in za rešitev krize;

5. poziva Kitajsko in Rusijo, naj odigrata pozitivno vlogo v ZN pri naporih za zagotovitev razporeditve mirovnih sil ZN in naj izkoristita svojo vlogo v regiji za olajšanje razporeditve misije in preprečevanje prelivanja krvi;

6. v zvezi s tem poziva Kitajsko, naj izhaja iz skupne izjave Kitajske in EU z dne 9. septembra 2006, v kateri "voditelji poudarjajo, da bi bil prehod z operacije Afriške unije na operacijo ZN ugoden za mir v Darfurju"; poziva kitajsko vlado, naj na podlagi te izjave in z uporabo svojega vpliva v Sudanu sudansko vlado prepriča, naj sprejme mirovne sile ZN;

7. poziva Arabsko ligo, naj preneha podpirati nadaljnjo nepopustljivost Sudana glede potrebe po mirovnih silah ZN;

8. opozarja na zaveze Združenih narodov po genocidu v Ruandi, da bodo učinkoviteje nosili breme politične odgovornosti v Afriki;

9. poziva EU, naj zahteva takojšnje izvajanje prepovedi letenja nad Darfurjem, ki ga uvaja Resolucija Varnostnega sveta ZN 1591 (2005); poziva mednarodno skupnost, naj se s Čadom dogovori o izvajanju prepovedi letenja iz vzhodnega Čada;

10. obsoja nadaljnje kršitve premirja vseh strani in še posebej nasilje nad civilnim prebivalstvom in ciljanje humanitarne pomoči;

11. poziva vse strani, vključno s sudansko vlado, naj takoj prenehajo vojaške akcije v Darfurju, naj spoštujejo sporazum o prekinitvi ognja in spoštujejo ter izvajajo svoje obveznosti v skladu z darfurskim mirovnim sporazumom;

12. poziva strani, ki še niso podpisale darfurskega mirovnega sporazuma, naj ga podpišejo, se zavežejo k izvajanju in izvajajo sporazum;

13. poziva k ukrepom za krepitev zaupanja, kot je dialog in posvetovanje Darfur-Darfur, ki vključuje vse strani, vpletene v konflikt, tudi civilno družbo;

14. se je seznanil s podaljšanjem mandata misije AMIS do konca leta 2006; poudarja potrebo po okrepitvi mandata in nalog teh sil in zagotovitvi zadostnih finančnih sredstev, kakor tudi logistične in materialne podpore tem silam, kar jim bo omogočilo učinkovito podporo izvajanju darfurskega mirovnega sporazuma;

15. poziva EU in druge mednarodne akterje, naj sodelujejo z ZN in Afriško unijo, da mirovnim silam zagotovijo možnost hitrega odziva na kršitve prekinitve ognja ali izzivanje katere koli strani;

16. poziva EU, ZDA in druge mednarodne akterje, naj uvedejo sankcije proti vsem stranem, vključno z vlado, ki kršijo prekinitev ognja ali napadajo civiliste, mirovniške čete ali vse vpletene v humanitarne operacije in naj sprejmejo vse potrebne ukrepe za odpravo nezmožnosti kaznovanja z izvajanjem sankcij Varnostnega sveta;

17. poziva sudansko vlado in mednarodno skupnost, naj sodelujeta z mednarodnim kazenskim sodiščem, da bi odpravili nezmožnost kaznovanja;

18. poziva vse stalne članice Varnostnega sveta ZN, naj prevzamejo globalno odgovornost in naj ne ovirajo izvajanja ukrepov za dosego miru, varnosti in stabilnosti v Sudanski regiji Darfur, ampak naj podpirajo in spodbujajo vse primerne korake na poti k trajni rešitvi konflikta;

19. poziva vse strani, še posebej sudansko vlado, naj zagotovijo popoln, varen in neoviran dostop reševalnega osebja do pomoči potrebnih v Darfurju in dostavo humanitarne pomoči, zlasti do notranje razseljenih oseb in beguncev;

20. poziva k znatnemu povečanju humanitarne pomoči mednarodne skupnosti za skoraj 3 milijone ljudi, ki so popolnoma odvisni od te pomoči v obliki hrane, zavetišča in medicinske oskrbe;

21. naroči svojemu predsedniku, naj to resolucijo posreduje Svetu, Komisiji, Svetu ministrov AKP-EU, sudanski vladi, Afriški uniji in generalnemu sekretarju Združenih narodov.

--------------------------------------------------